רוטברג כג'ניס ג'ופלין
רוטברג כרוז בהצגה "צמר"
רוטברג בסרט "בנות"
רוטברג ורפי תבור בהצגה "קיר זכוכית"
רוטברג בסרטו של אליאב לילטי "מעשייה אורבנית", 2012
**אורנה רוטברג** (נולדה ב-25 באוקטובר 1958) היא שחקנית תיאטרון, טלוויזיה וקולנוע ישראלית. עוד בבית ליסין בהצגות ארבע אמהות ובבצ'יק

ביוגרפיה
--------

רוטברג היא בת להורים ילידי פולין ניצולי שואה, שעלו לישראל בשנת 1948 והשתקעו ברמלה. כשהייתה בת חמש, עברה משפחתה להתגורר בחולון, שם התחנכה בבית הספר היסודי ע"ש יהושע חנקין ובבית הספר התיכון המקיף ע"ש מיטרני.

במסגרת שירותה הצבאי עברה טירונות בבה"ד 12, קורס צילום אוויר בבסיס חיל אוויר 21 ושירות בבסיס חיל האוויר 30 כצלמת ניסויי טיסה. בהמשך שירתה כמדריכה שאינה קצינה בתחום תנאי-שירות חינוך ותרבות. כחודשיים לפני סיום השירות הצבאי הייתה עסוקה בהכנות לבחינות הכניסה ל"בית צבי" ברמת גן, כשמקור ההשראה והעזרה הייתה השחקנית דבורה קידר.

רוטברג עברה בהצלחה את בחינות הכניסה והחלה ללמוד שם. בשנת 1982 סיימה שלוש שנות לימוד כתלמידה מצטיינת וזוכת הפרס ע"ש צבי קליר. חברי הוועדה שהעניקו את הפרס היו ציפי פינס, ד"ר תום לוי ועדה בן-נחום, אשר מונתה כשנה לפני כן למנהלת תיאטרון החאן הירושלמי, והזמינה את רוטברג להצטרף ללהקה. היא שיחקה שם לצד כמה משחקני הלהקה הוותיקים: שבתאי קונורטי, ויקטור עטר, אהרון אלמוג, אבינעם מור-חיים, אורי אברהמי, אבי פניני ואריה צ'רנר. היא שיחקה בתיאטרון במשך שתי עונות בהצגות: "אילומינטוס", "נופלים בפח", "אגדת חורף", "גימפל - תם" ו"המלך אובו".

בתום השנתיים האלה, הוזמנה להחליף את חנה לסלאו בתיאטרון בית ליסין, שנוהל על ידי יעקב אגמון, במחזמר "בין הצלצולים".

במקביל שיחקה את אנה בסרטו של נדב לויתן "בנות".

בתום צילומי הסרט הוזמנה ביחד עם אבי קושניר למשרדו של המפיק מיקי פלד שהציע לשניים להנחות את מופע הקיץ הגדול "ספינת החלומות" עם ריקי גל ויזהר כהן. בחג חנוכה של אותה שנה, המפיקים טמירה ודוד ירדני העלו בהשקעה כספית גדולה, לאחר שרכשו את הזכויות, את המחזמר "הדבורה מאיה". הבימוי והכוריאוגרפיה הופקדו בידי דודו ירדני וישראל גוריון. אורנה רוטברג השתתפה בו ביחד עם דורין כספי, דובל'ה גליקמן, מאיר סויסה ושמיל בן-ארי.

כשהמסך ירד על המחזמר, היא המריאה ללונדון וחיה שם כשנה וחצי. היא זכתה במלגת השתלמות שבמסגרתה למדה שירה, משחק ותנועה בבית הספר גילדהול למוזיקה ודרמה. במהלך אותה התקופה היא נישאה בטקס אזרחי בעיריית אוקספורד לבן-זוגה אילן כרמי. עם שובה לארץ, התקבלה ושיחקה בתיאטרון הלאומי "הבימה", בניהולם של שמואל עומר ועמרי ניצן. היא שיחקה בהצגות "גן ריקי", בבימויו של מיקי גורביץ' ו"הנפש הטובה מסצ'ואן".

במקביל לעבודתה על הפקות אלה, רוטברג שיחקה בהצגה "מצעד המלאכים" של תיאטרון בית ליסין. בין השחקנים אשר לקחו חלק בהצגה: גילה אלמגור, יונה אליאן, מרים זהר, שמואל וילוז'ני, דבורה קידר, ענת וקסמן, אורלי זילברשץ ונתן דטנר.

במסגרת "תיאטרון הקאמרי" תחת ניהולם של נעם סמל ושמואל הספרי, השתתפה בקברט הסאטירי "היי רימונה", שנכתב על ידי אילן חצור ואילן שיינפלד. על הניהול המוזיקלי הופקד גיא מרוז. שיחקו בו גם צביקה הדר, אריק זילברמן, נורית בנאי ואשר עזריה. על תפקידה בקברט "היי רימונה" כתב מבקר התיאטרון של עיתון העיר אמיר אוריין:

> 
> "אורנה רוטברג בתפקיד "הזונה הפוליטית", היא רחם מפוצץ בכישרון וחן וניחנה בקצב בימתי מצוין."
> 
> 
> 
> 
> 

הקברט הסאטירי הוזמן לתוכניות האירוח של דן שילון ודן מרגלית, ולאור הצלחתו המשיכה אורנה רוטברג ביחד עם גיא מרוז, יוני להב, צביקה הדר ודרור טפליצקי אל הערוץ השני עם תוכנית המערכונים הסאטירית "נייס גיא".

בשנת 1994 גרי בילו התמנה כמנהלו האומנותי של התיאטרון הלאומי הבימה. אורנה רוטברג שהייתה תלמידתו שהייתה חזרה לשחק בו בהצגות: "זעקי ארץ אהובה", "רוקדים בלונסה", "השושנה המקועקעת", "החייל האמיץ שוויק". כשהתמנה יעקב אגמון למנהלו החדש של תיאטרון הבימה היא שיחקה בהצגות: "קוקוריקו", "חשיבותה של רצינות", "הסרפד של השכן", המחזמר "הברווזון", "מניין נשים", "8 נשים", המחזמר "מרי לו", "סיפורי הבימה", "המכשפה". כמו כן העלתה את קברט היחיד שלה "געפילטעפיש", שאיתו גם הופיעה בברלין, וינה, בלגיה, אוקספורד ולונדון.

בשנת 2002 במקביל לעבודה השוטפת בתיאטרון הרפרטוארי, עלה בתיאטרון "תמונע" המחזה "צמר" מאת ויליאם מסטרוסימונה, בהשתתפותה של אורנה רוטברג יחד עם השחקן שי זביב. על ההצגה "צמר" כתב שי בר יעקב בידיעות אחרונות:

> 
> "אורנה רוטברג כרוז הרגישה והפגועה בונה דמות מופנמת וסגורה, שגם יודעת להיפתח ולגלות את התשוקה המסתתרת מתחת לפני השטח ברגעים הנכונים, היא הופכת את ההצגה לזעקה כנה וכואבת."
> 
> 
> 
> 
> 

מרב יודילוביץ' כתבה על אותה ההצגה ב-26 במאי 2002:

> 
> "זוג השחקנים המוכשרים והכימיה המופלאה ביניהם הופכים את "צמר" לפיסת חיים מרגשת ולהפקה משובחת שמעלה גבוה את הרף של הפרינג' הישראלי."
> 
> 
> 
> 
> 

עיתון מעריב הציג את רשימת השחקנים שבלטו בעיניו באותה השנה, ובתוכם גם את אורנה רוטברג על תפקידה בהצגה "צמר".

בשנת 2004 בתמיכת התיאטרון הלאומי הבימה ובמסגרת פסטיבל תיאטרונטו להצגות יחיד העלתה אורנה רוטברג את הצגת היחיד: "ראיון עם אגדת רוק" מאת רוי סמיילס, המגוללת את סיפור חייה של כוכבת הבלוז ג'ניס ג'ופלין. איתן בר יוסף כתב בעיתון העיר:

> 
> "הופעתה המחשמלת של אורנה רוטברג בג'ניס שבה ומוכיחה כמה טוב שיש תיאטרונטו ומשכנעת אותנו שהחשמל אכן זורם בין כפות ידיה של אורנה רוטברג."
> 
> 
> 
> 
> 

שי בר יעקב מבקר התיאטרון של ידיעות אחרונות וגלי צה"ל כתב:

> 
> "אורנה רוטברג משליכה את עצמה לתוך הדמות הגבוהה הזו בכל ישותה ומצליחה להעביר את הקסם המיוחד שנע בין צעקה, זעקה, עצב קיומי עמוק ומעורר חמלה."
> 
> 
> 
> 
> 

לאחר פרישתו של יעקב אגמון מהתיאטרון הבימה ותחת ההנהלה החדשה שיחקה בהצגות: "הלהקה", "תקופת הסתגלות", "החותנת", "משוגעת", "כתם לידה" ו"טיקוצ'ין-בת-ים" בשיתוף תיאטרון וורוצלב. הצגה זו התארחה גם בתיאטרון העירוני של וורשה ולודז'.

בעונת התיאטרון 2011–2012 שיחקה אורנה רוטברג בתיאטרון בית ליסין בהצגה "קיר זכוכית" מאת אורן יעקבי בתפקיד האם ויקי.

בעונת התיאטרון 2013 שיחקה בתיאטרון באר-שבע בהצגה "חבלי משיח" מאת מוטי לרנר בתפקיד עמליה אשת הרב.

בעונת התיאטרון 2014 שיחקה בתיאטרון היידישפיל בהצגה מירה'לה אפרת מאת גורדין בתפקיד חנה-דבורה.

בעונת התיאטרון 2015 -2017 שיחקה בקומדיה המצליחה של תיאטרון בית-לסין "המוגבלים" מאת גור קורן בתפקיד חמדה.

בעונת התיאטרון 2017 שיחקה במחזמר מצחיקונת בתיאטרון הקאמרי בתפקיד רוז ברייס, אימה של פאני ברייס.

בעונת התיאטרון 2018 שיחקה בהצגה "עושה כרצונו" מאת מוטי לרנר בתיאטרון הבימה בתפקיד אהובה האם, ובמחזמר משירי יאיר רוזנבלום "מיקה שלי" בתפקיד חנקה הוכמן (לסירוגין עם מיקי קם).

השתתפה בסדנת המחזמר עם רוזמרי אש במשכן האופרה תל אביב.

מעבירה את הרצאתה "ככה ניצלתי מאושוויץ".

מתנדבת מזה חמש שנים בפרויקט "זיכרון בסלון".

משדרת ביחד עם יורם שרתוק את תוכנית הרדיו הסאטירית "על הסכין" ברדיוליפס.

חיים אישיים
-----------

רוטברג חיה בתל אביב. נשואה לאילן כרמי להם שני ילדים, יובל גרבר וטל כרמי.

תפקידים
-------

### תיאטרון

**תיאטרון החאן הירושלמי**

| הצגה | מחזאי | במאי | תפקיד | שנת הפקה |
| --- | --- | --- | --- | --- |
| אילומינטוס | יצחק בשביס-זינגר | קן קמפבל | מגדת העתידות | 1983 |
| גימפל תם | בשביס זינגר | יהודה מורלי | טייבעלע | 1983 |
| אגדת חורף | ויליאם שייקספיר | יורם פאלק | הנסיכה | 1984 |
| נופלים בפח | קן קמפבל | ישראל גוריון | המלכה | 1984 |
| המלך אובו | אלפרד ז'ארי | שמואל הספרי | המלכה רוזמונדה | 1984 |

**תיאטרון הבימה**

| הצגה | מחזאי | במאי | תפקיד | שנת הפקה |
| --- | --- | --- | --- | --- |
| גן ריקי | דויד גרוסמן | מיכאל גורביץ' | רחל | 1988 |
| הנפש הטובה מסצ'ואן | ברטולט ברכט | יורי ליובימוב | האחיינית ומרת יאנג | 1988 |
| גן הדובדבנים | אנטון צ'כוב | עמרי ניצן | דונייאשה | 1988 |
| זעקי ארץ אהובה | קורט וייל | אורי פסטר | גרטרוד | 1994 |
| רוקדים בלונאסה | בריאן פריל | עידו ריקלין | מגי | 1994 |
| השושנה המקועקעת | טנסי ויליאמס | עידו ריקלין | ג'וזפינה | 1994 |
| החייל האמיץ שווייק | ירוסלב האשק | אילן רונן | קלרה | 1995 |
| הקוקוריקו | ז'ורז' פדו | רוג'ר סמית | מיצי סולדיניאק | 1995 |
| חשיבותה של רצינות | אוסקר ויילד | אנדרו מנלי | גוונדלן | 1996 |
| סיפורי הבימה | דורי פרנס | רוני ניניו |  | 1997 |
| הסרפד של השכן | רביד דברה | רביד דברה | אשה קומה ג' | 1999 |
| הברווזון המחזמר | אנטוני דרו | סטיבן דקסטר | בת-ווז, נקודה, תוסיקה | 2000 |
| המכשפה | אברהם גולדפדן | מיכאל גורביץ' | פרידה-ליזינקה | 2000 |
| מניין נשים | נעמי רגן | נויה לנצט | גיטה לאה | 2002 |
| 8 נשים | רובר תומא | נויה לנצט | אוגוסטין | 2004 |
| מרי לו | צביקה פיק | סטיבן דקסטר | קלרה | 2005 |
| תקופת הסתגלות | טנסי ויליאמס | דדי ברון | גב. מקגיליקאדי | 2006 |
| המחזמר הלהקה | ענת גוב | אילן רונן | המפקדת שולה | 2007 |
| חותנת | אנדרו ברגמן-רשף לוי | אלון אופיר | גילה | 2007 |
| טיקוצ'ין-בת-ים | פאבל דמירסקי ומיכאל זדרה | מיכאל זדרה | אסתר האסטרולוגית | 2008 |
| משוגעת | יעל רונן | יעל רונן | הפסיכיאטרית | 2008 |
| כתם לידה | רובי פורת-שובל | משה קפטן | רחל השדכנית | 2010 |
| עושה כרצונו | מוטי לרנר על פי ספרה של אסתי ויינשטיין | איה קפלן | אהובה | 2017 |
| מיקה שלי | גדי ענבר | משה קפטן | חנקה | 2018 |

**תיאטרון הקאמרי**

| הצגה | מחזאי | במאי | תפקיד | שנה |
| --- | --- | --- | --- | --- |
| מצחיקונת | איזובל לנארט-דורי פרנס | צדי צרפתי | רוז ברייס | 2017 |
| הקברט היי רימונה | אילן חצור ואילן שיינפלד | ריבי פלדמסר-ירון | רימונה | 1992 |

**תיאטרון בית ליסין**

| הצגה | מחזאי/מלחין | במאי/מפיק | תפקיד | שנה |
| --- | --- | --- | --- | --- |
| המחזמר בין הצלצולים | מחזאי דן אלמגור, מוזיקה רפי קדישזון | מיכה לבינסון |  | 1984 |
| מצעד המלאכים | ביל ראסל | מפיק חיים סלע/במאי ירון פריד |  | 1988 |
| שיינדלה | אמנון לוי | רמי דנון | אטה | 2011 |
| קיר זכוכית | אורן יעקבי | גילי אמיתי | ויקי | 2011 |
| המוגבלים | גור קורן | גלעד קמחי | חמדה | 2014 |

**תיאטרון באר שבע**

| הצגה | מחזאי | במאי | תפקיד | הצגת בכורה |
| --- | --- | --- | --- | --- |
| חבלי משיח | מוטי לרנר | כפיר אזולאי | עמליה | ספטמבר 2013 |

**הפקות עצמאיות**

| הצגה | מחזאי | במאי | תפקיד | שנה |
| --- | --- | --- | --- | --- |
| קברט געפילטע פיש | כתיבה אילן כרמי וצבי שטולפר/מוזיקה עודד גדיר |  |  | 1995 |
| צמר | ויליאם מסטרוסימונה | תרגום ובימוי שיר פרייבך | רוז | 2002 |
| ג'ניס ריאיון עם אגדת רוק | רוי סמיילס | תרגום ובימוי שיר פרייבך | ג'ניס ג'ופלין | 2004 |

**הפקות שונות**

|  | מחזאי | מפיק/תיאטרון | במאי | תפקיד | שנה |
| --- | --- | --- | --- | --- | --- |
| פסטיבל קול המוזיקה | אבי חנני | אבי חנני | אבי חנני | הנחיה וקריאת שירה | 1996 |
| מחווה לנסים אלוני | מוזיקה עידן סוכובולסקי | תיאטרון הקאמרי | חיים סלע |  | 2006 |
| פסטיבל קומדיה בלי הפסקה |  | תיאטרון הבימה |  |  | 2007 |
| 40 שנה למלחמת ששת הימים | כתיבה דן אלמגור, מוזיקה ניב קאופמן | צוותא | דן אלמגור, ניב קאופמן |  | 2007 |
| הג'ילג'ול | יוני להב ומשה זורמן | תיאטרון צוותא | טל ברנר | האמא | 2009 |
| 50 שנות במה לליה קניג | מוזיקה טל בלכרוביץ' | תיאטרון הבימה | משה קפטן |  | 2010 |
| רכבות נוסעות בזמן/יום השואה | כתיבה תמי קסל, מוזיקה ניב קאופמן | עיריית עפולה | תמי קסל |  | 2011 |
| מאימוש ליידישע מאמע |  | פסטיבל אישה בחולון | רביד דברה | מונולוגים ממחזות ישראליים | 2015 |

### קולנוע וטלוויזיה

**קולנוע**

| סרט | תסריטאי | במאי | תפקיד | שנה |
| --- | --- | --- | --- | --- |
| בנות | אסי דיין | נדב לויתן | אנה | 1985 |
| להציל את תקווה | דויד בילנקה ואלה פוליצר | אלה פוליצר | אהובה | 2009 |
| מעשייה אורבנית | אליאב לילטי | אליאב לילטי | סוכנת הביטוח | 2014 |
| העדות | עמיחי גרינברג | עמיחי גרימברג | מרים | 2016 |
| החטאים | אבי נשר | אבי נשר | רבקה חן | 2016 |

**טלוויזיה**

| תוכנית/סדרה | ערוץ | תסריטאי | במאי | תפקיד | שנה |
| --- | --- | --- | --- | --- | --- |
| נייס גיא | ערוץ 2 הניסיוני | יוני להב, גיא מרוז ויורם שרתוק | יגאל מור | חלק מהצוות הקבוע | 1993 |
| החיים זה לא הכל | ערוץ 2, טלעד | דניאל לפין | עדי בנימינוב | רחלי | 2001 |
| שאול | ערוץ 3 | יורם לוי | איתן ענר ושירלי שטרן | תפקיד אורח | 2003 |
| שבתות וחגים | ערוץ 3 | ענת אסולין, רני בלייר, ארי פולמן ואורי סיון | רני בלייר | תפקיד אורח | 2003 |
| אמא'לה | ערוץ 2 (קשת) | מולי שגב, תמר מרום, רם נהרי | רם נהרי | תפקיד אורח | 2007 |
| רון | יס קומדי | רון פלדמן | רון פלדמן | רותי | 2017 |
| הדבר הגדול המיוחד | כאן 11 | שמואל חיימוביץ | שמואל חיימוביץ | פרופסור גילה גולן | 2020 |
| מותק בול באמצע | כאן 11 | שמואל הספרי | שמואל הספרי | יהודית בראל | 2021 |

קישורים חיצוניים
----------------

ויקישיתוף מדיה וקבצים בנושא **אורנה רוטברג** בוויקישיתוף
* אורנה רוטברג, ברשת החברתית פייסבוק
* אורנה רוטברג, ברשת החברתית אינסטגרם
* אורנה רוטברג, במיזם "אישים" לתיעוד היצירה הישראלית
* אורנה רוטברג, בארכיון הבימה
* אורנה רוטברג (אורכב 29.07.2012 בארכיון Wayback Machine) באתר קוטלר שש
* אורנה רוטברג באתר הבמה
* אורנה רוטברג, מדף הספרים של אורנה רוטברג, באתר nrg‏, 9 בספטמבר 2008
* רבקה מיכאלי, המחזאי אורן יעקובי והשחקנית אורנה רוטברג משוחחים עם רבקה על המחזה 'קיר הזכוכית', 103FM‏, 8 ביוני 2012
* מרב יודילוביץ', פולין, לגרד את הפצע, באתר ynet, 22 בנובמבר 2008

הערות שוליים
------------

1. ↑  אמיר אוריין, העיר, 18 בספטמבר 1992.
2. ↑  שי בר יעקב, ידיעות אחרונות, 16 במאי 2002.
3. ↑  מרב יודילוביץ', ynet‏, 26 במאי 2002.
4. ↑  תרבות מעריב, ספטמבר 2002.
5. ↑  איתן בר יוסף, העיר, 1 באפריל 2004.
6. ↑  שי בר יעקב, ידיעות אחרונות, אפריל 2004.